# Poesie (Porta)/50 - TRADUZIONE DALL'"INFERNO" DI DANTE - Canto 1

../49 - Quand per i stravaganz de la stagion ../51 - Hoo leggiuu paricc voeult e releggiuu IncludiIntestazione 27 settembre 2008 75% poesie
Poesie Carlo Porta XIX secolo CC BY-SA 3.0 GFDL //it.wikisource.org/w/index.php?title=Poesie_(Porta)/50_-_TRADUZIONE_DALL%27%22INFERNO%22_DI_DANTE_-_Canto_1&oldid=- 20110419161735 //it.wikisource.org/w/index.php?title=Poesie_(Porta)/50_-_TRADUZIONE_DALL%27%22INFERNO%22_DI_DANTE_-_Canto_1&oldid=- 20110419161735
TRADUZIONE DALL’"INFERNO" DI DANTE
Canto 1 A mitaa strada de quell gran viacc che femm a vun la voeulta al mond da là me sont trovaa in d’on bosch scur scur affacc, senza on sentee da podè seguità: domà a pensagh me senti a vegnì scacc,5 né l’è on bosch inscì fazzel de retrà, negher, vecc, pien de spin, sass, ingarbij pesc che né quell del barillot di strij.
Quanto sia al cascià pussee spavent in tra el bosch e la mort gh’è pocch de rid,10 ma gh’eva anca el sò bon, vel cunti, attent. Com’abbia faa a trovamm in quell brutt sid, no savarev mò nanch tirall in ment: soo che andava e dormiva, e i coss polid in sto stat no je fan in suj festin15 squas nanca i sonador de viorin.
Ma, quand sont vegnuu a coo de quella vall che la m’ha miss in coeur tanto spaghett, me troeuvi al pè d’on mont che sora i spall el gh’eva on farioeu d’or del pù s’cett20 ch’el fava starnudà domà a vardall: farioeu formaa daj ragg de quell pianett che s’ciariss tucc i strad e menna dritt tucc i vivent all’eccezion di orbitt;
Allora m’è daa a loeugh on poo el folon25 ch’el m’eva strasciaa el coeur in quella nocc de spasem, de rottoeuri e de magon; e istess come on bagaj che in del fà locc el trà in ciapp ona tazza, o on quaj peston, e el schiva tant e tant de toeù sù i strocc,30 ch’el varda i ciapp e el pà cont ona ciera ch’el resparmi di strocc nol ghe par vera,
stremii anca mì l’istess, e fors pussee, sbarloggiava quell bosch, quella vallada dove alla Mort che ghe fa de campee35 nessun prima de mì ghe l’ha friccada. Lì me setti on fregui stracch de stà in pee, e poeù rampeghi dopo ona fiadada sul mont desert, in moeud che me pertocca de tegnimm on genoeugg semper in bocca.40
Tè lì che appenna sù de quatter bricch incontri faccia a faccia ona pantera che cont duu oggiatter ross come barlicch de coo a pee la me squadra, de manera che sont staa per on scisger a fà el spicch45 de trà a mont el mè pian voltand bandera, ché mì a quij besti ghe la doo de vott anca quand hin in piazza in d’on casott.
Ma trattandes che l’eva de mattina, che el sô el vegneva in sù con tucc quij stell,50 tal e qual hin staa most dalla divina bontaa el primm dì che el gh’è soltaa in cervell, e trattandes che gh’eva in la marsina on pistolott de fond, Sia pell per pell (hoo ditt intrà de mì), l’è mej zollagh;55 se la va a pell no poss che guadagnagh.
Solta foeura in sto menter da ona tanna vun de quij lion che inscambi de patì com’i olter la fevera terzanna patissen la manginna tutt i dì:60 Bona nocc sur coragg! quest nol tavanna, e el par ch’el corra giust contra de mì. El ruggiss e el corr tant, che l’aria anch lee per el gran fôff la ghe sgariss adree.
Vens anch ona lovessa de maross65 che l’ha faa viv suj gucc della gran gent, magra, strasida de cuntagh i oss, ma che la gh’eva picciuraa suj dent el petitt de taccass proppi a tutt coss; Costee coj oeucc la m’ha miss tant spavent70 che hoo ditt tra de mì subet, N’occorrolter i verz là inscima no ghj porti d’olter.
Tal qual sospira, piang e se immagonna on spiosser che ha vanzaa sossenn pescuzzi quand ghe va incontra la comaa Ranzonna75 a fagh pientà lì el frutt de tucc i struzzi; reculaa anch mì da st’ultema bestionna dava indree press a pocch con l’istess cruzzi, e hoo daa indree tant che sont andaa a fornì in d’on loeugh che l’è nocc anch de mezz dì.80
Quand ecco me compar on figurott, cont ona vos scarpada de bordoeu, che per vess on gran pezz ch’el dis nagott gh’eva fors vegnuu rusgen el pezzoeu. Sont restaa lì de preja tutt a on bott,85 ma denanz che l’andass a fà i fatt soeu: Fermet, ghe dighi, siet mò on’ombra o on omm, juttem, che te fee on tratt de galantomm.
Seva anch mì on omm grand, gross e scopazzuu, el respond, ma sont mort che l’è lì ajbella:90 even Lombard e Mantovan tutt duu quij che m’ha daa stat, vitta e parentella; Giulli ai mee dì el s’è francaa in man ’l cazzuu; sott a August galantomm vera ponzella hoo vivuu a Romma al temp di Dia infamm...95 Se no te me fee el nomm te see on salamm.
Voeutt de pù?... Te diroo ch’hoo faa el bosin e che hoo scritt on poemma, ma sul sciall, sora Eneja e el foeugh d’Illi in vers latin, e te diroo che voreva anche brusall100 per ghignon de no avell faa in meneghin. Ma tì eet traa on buj a torna indree in sta vall inscambi d’andà inscima alla montagna dove gh’è el ver paes della cuccagna?
Oh santissima Vergin del Rosari!105 chi m’avarav mai ditt (esclami fort) che in d’on loeugh inscì brutt e solitari avess de fà on inconter de sta sort! Ti Vergilli scrittor che no gh’ha pari? Ti di poetta onor, lumm e confort?110 Ah de st’inconter possa avenn profitt, almanca per l’amor che hoo avuu ai toeu scritt!
Despoeù cont el coo bass come on novizzi ghe disi rispettos: Tì te seet staa quell che m’ha insegnaa a scriv con del giudizzi,115 e l’è tò se gh’hoo in zucca on sgrizz de saa! Sia tò anca el liberamm de sto stremizzi ch’el m’obblega tremand a voltà straa! Descasciem quell bestion che me spaventa, e fa trentun deggià che tee faa trenta.120
Diseva, e trava lacrem de sta posta, quand Vergilli el respond: Sent el mè Dant, gh’è on’oltra straa de schivà la battosta e scappà da sto sit che te noeus tant; gh’è on’oltra straa che la par fada apposta125 per andà inscima al mont anch tant e tant e impippass della bestia che la sbranna tucc quij che passa arent alla soa tanna.
La gh’ha proppi costee el maa della lova, e paccia e paccia e paccia, no el l’ha nanch130 el paccià in bocca che ’l ghe va in la cova, e la ghe batt semper pussee in di fianch. Paricc besti se cobbien con sta scrova, pussee s’en cobbiarà, se tarda almanch e vegnì on zet livree, che soo poeù mì,135 e ch’el ven giusta per stringalla lì.
Quest l’è on can de Verona, e no l’è on can da dagh on oss in bocca e mandà a spass. Quand ghe stà del sò onor, nol cura el pan s’el fuss anca mojaa dent in del grass:140 magara inscì quaj nost Ambrosian a sto can de Verona el somejass, che l’or nol gh’avarav tanto dessù su l’amor, la sapienza e la vertù.
Costuu de Italia el salvarà quell tocch145 ch’ha faa andà Nis e Eurial in partendel a fà on salud al tredes de tarocch, tant quant Turno e Camilla per defendel; e el farà tant sto can che a pocch a pocch el casciarà el bestion, bojand, mordendel,150 in l’inferno de dove el dè el sghimbiett quand l’invidia la gh’ha smollaa el collett.
Ma puttost che stà chì come on lizon a fa mì de per mì castij in aria l’è manch maa che te faga el Ciceron,155 che te compagna, e che intrattant me svaria: ven che te vuj menà a cà de Pluton a sentì ziffol, vers, che storniss l’aria, e a vedè di anem trist ona missoeulta che domanden la mort on’oltra voeulta.160
E poeù t’en vedaree paricc de quij che gh’han i ciapp sul foeugh, eppur no sbrotten perché speren quij spasem de fornii, e on poo per voeulta intant in ciel scamotten; se mai poeù te soltass in coo di grij165 d’andà lassù a vedè come sgazzotten, mì te lassaroo in man col bon profazza d’on pussee bravo servitor de piazza.
Per mì d’andà lassù ho scuccaa badia, ché el Resgiô de quell loeugh el m’ha bandii170 perché n’hoo mai savuu ch’el fudess Dia unegh e in l’istess temp ch’el fudess trii: da quell loeugh là lu el ten tutt coss in bria, là el comanda a bacchetta e l’è ubbedii, e beatt quell tantin de mond cristian175 che per rivagh el gh’ha la carta in man.
Come l’è inscì, ghe disi, te scongiuri per quell Dio che no t’ee mai cognossuu. Levem prest de sto loeugh de mal inguri, menem giò tra quij trist pesc imbattuu,180 che pensand che despoeù voo in ciel te giuri che la camisa no me tocca el cuu: fa prest... El va, mì ghe tabacchi adree col pass pù curt per no schisciagh i pee.